P6_TA(2006)0485

Ετήσια έκθεση 2006 για την ευρωζώνη

Ψήφισμα του Ευρωπαϊκού Κοινοβουλίου σχετικά με την ετήσια έκθεση του 2006 για την ευρωζώνη (2006/2239(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής με τίτλο "Ετήσια δήλωση για την ευρωζώνη" (COM(2006)0392),

- έχοντας υπόψη την ενδιάμεση πρόβλεψη της Επιτροπής του Σεπτεμβρίου 2006,

- έχοντας υπόψη το από 3 Ιουλίου 2003 ψήφισμά του σχετικά με τον διεθνή ρόλο της ευρωζώνης και την πρώτη αξιολόγηση της καθιέρωσης χαρτονομισμάτων και κερμάτων [1],

- έχοντας υπόψη το από 4 Απριλίου 2006 ψήφισμά του σχετικά με την κατάσταση της ευρωπαϊκής οικονομίας: προπαρασκευαστική έκθεση σχετικά με τους γενικούς προσανατολισμούς της οικονομικής πολιτικής για το 2006 [2],

- έχοντας υπόψη το από 14 Μαρτίου 2006 ψήφισμά του σχετικά με τη στρατηγική επανεξέταση του Διεθνούς Νομισματικού Ταμείου [3],

- έχοντας υπόψη το από 17 Μαΐου 2006 ψήφισμά του σχετικά με τα δημόσια οικονομικά στην Οικονομική και Νομισματική Ένωση (ΟΝΕ) [4],

- έχοντας υπόψη το από 1 Ιουνίου 2006 ψήφισμά του σχετικά με τη διεύρυνση της ευρωζώνης [5],

- έχοντας υπόψη το από 26 Οκτωβρίου 2006 ψήφισμά του σχετικά με την ετήσια έκθεση 2005 της Ευρωπαϊκής Κεντρικής Τράπεζας [6],

- έχοντας υπόψη τις εκθέσεις της Ευρωπαϊκής Κεντρικής Τράπεζας (ΕΚΤ) σχετικά με τον διεθνή ρόλο του ευρώ και τη χρηματοπιστωτική ολοκλήρωση στην ευρωζώνη,

- έχοντας υπόψη το από 13 Δεκεμβρίου 2005 ψήφισμά του σχετικά με τη φορολογία των επιχειρήσεων στην Ευρωπαϊκή Ένωση: κοινή ενοποιημένη φορολογική βάση για τις εταιρείες [7],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Οικονομικών και Νομισματικών Θεμάτων (A6-0381/2006),

A. λαμβάνοντας υπόψη ότι η συμμετοχή στην ευρωζώνη ενισχύει τον βαθμό οικονομικής αλληλεξάρτησης των κρατών μελών και απαιτεί στενότερο συντονισμό της οικονομικής πολιτικής με στόχο τη διόρθωση των διαρθρωτικών αδυναμιών, προκειμένου να αντιμετωπισθούν οι επερχόμενες προκλήσεις και να επιτευχθεί περισσότερη ευημερία και ανταγωνιστικότητα για ετοιμότητα ενόψει της ευρύτερης παγκοσμιοποιημένης οικονομίας,

Β. λαμβάνοντας υπόψη ότι το 2006 η οικονομική ανάπτυξη στην ευρωζώνη επιταχύνεται και φαίνεται να έχει ευρύτερη βάση, καθώς αυξάνεται η εγχώρια ζήτηση και κυρίως οι επενδύσεις· λαμβάνοντας, ωστόσο, υπόψη ότι το 2007 η ανάπτυξη ενδέχεται να επιβραδυνθεί λόγω των υψηλών τιμών του πετρελαίου, των καθυστερημένων επιπτώσεων της ενίσχυσης του ευρώ και της μείωσης στην ανάπτυξη των ΗΠΑ,

Γ. λαμβάνοντας υπόψη ότι η δυνητική ανάπτυξη της ευρωζώνης εκτιμάται συνήθως ότι ανέρχεται σε 2% περίπου και ότι πρέπει να αυξηθεί και να διατηρηθεί στο 3% προκειμένου να προσφερθεί εργασία σε περισσότερα από δώδεκα εκατομμύρια ευρωπαίους ανέργους, να αυξηθεί το διαθέσιμο εισόδημά τους και να διατεθούν οι πόροι που απαιτούνται για τον εκσυγχρονισμό των, μοναδικών στο είδος τους, κρατών προνοίας της Ευρώπης,

Δ. λαμβάνοντας υπόψη ότι για το κριτήριο που αφορά το ποσοστό πληθωρισμού χρησιμοποιούνται δύο διαφορετικοί ορισμοί της "σταθερότητας των τιμών"· λαμβάνοντας υπόψη ότι η ΕΚΤ έχει διευκρινίσει ότι, επιδιώκοντας τη σταθερότητα των τιμών, στοχεύει στη διατήρηση ποσοστού πληθωρισμού χαμηλότερου του 2% αλλά, μεσοπρόθεσμα κοντά στο ποσοστό αυτό, ενώ στις εκθέσεις σύγκλισης, η ΕΚΤ και η Επιτροπή χρησιμοποιούν τιμή αναφοράς που υπολογίζεται ως το μέσο ποσοστό πληθωρισμού κατά τους προηγούμενους 12 μήνες στα τρία κράτη μέλη με τις καλύτερες επιδόσεις συν 1,5 ποσοστιαίες μονάδες, με βάση το πρωτόκολλο για τα κριτήρια σύγκλισης που αναφέρονται στο άρθρο 121, παράγραφος 1, της Συνθήκης ΕΚ, όπου λαμβάνεται ως δεδομένο ότι οι καλύτερες επιδόσεις από άποψη σταθερότητας τιμών σημαίνουν στην πράξη όσο το δυνατό χαμηλότερο ποσοστό πληθωρισμού,

Ε. λαμβάνοντας υπόψη ότι, από την 1η Ιανουαρίου 2007, η ευρωζώνη θα περιλαμβάνει μόλις 13 κράτη μέλη, αλλά ο συντονισμός της μακροοικονομικής πολιτικής και η εσωτερική αγορά θα αφορούν και τα 27 κράτη μέλη,

ΣΤ. λαμβάνοντας υπόψη ότι η εξωτερική εκπροσώπηση της ευρωζώνης σε διεθνή ιδρύματα και φόρουμ δεν είναι ανάλογη προς το οικονομικό της βάρος στην παγκόσμια οικονομία· λαμβάνοντας υπόψη ότι έχει σημειωθεί περιορισμένη πρόοδος από την έναρξη χρήσης του ευρώ όσον αφορά το ζήτημα της ενιαίας φωνής της ευρωζώνης στα διεθνή οικονομικά ιδρύματα ή φόρουμ· λαμβάνοντας επίσης υπόψη ότι οι αδυναμίες αυτές προκαλούν δυσχέρειες στην ευρωζώνη για την προώθηση των συμφερόντων της και την επίδειξη ηγετικής στάσης στην αντιμετώπιση των παγκόσμιων οικονομικών προκλήσεων,

Ζ. λαμβάνοντας υπόψη ότι η ΕΚΤ έχει, από κοινού με το Συμβούλιο, την ευθύνη για τα θέματα που αφορούν τις τιμές συναλλάγματος και τη διεθνή εκπροσώπηση της ευρωζώνης·

Η. λαμβάνοντας υπόψη ότι η Ευρωομάδα είναι αρμόδια για τον άτυπο διάλογο με την ΕΚΤ και τα κυριότερα καθήκοντά της είναι να επεξεργάζεται κοινές απόψεις για τη γενική λειτουργία της οικονομίας της ευρωζώνης και να εξετάζει τις εξελίξεις στην τιμή του ευρώ έναντι των άλλων νομισμάτων,

Μακροοικονομική πολιτική

1. επικροτεί την παρουσίαση εκ μέρους της Επιτροπής της πρώτης της ετήσιας έκθεσης για την ευρωζώνη, η οποία αντικατοπτρίζει την εξέλιξη των οικονομιών της ευρωζώνης το 2006 και αποτελεί χρήσιμη συνεισφορά στη συζήτηση σχετικά με τις κοινές προκλήσεις οικονομικής πολιτικής τις οποίες αντιμετωπίζουν τα μέλη της ευρωζώνης·

2. θεωρεί ότι η νομισματική πολιτική θα μπορούσε να καταστεί πιο προβλέψιμη και αποτελεσματική με τη θέσπιση σαφών και διαφανών κανόνων για τους τρόπους με τους οποίους οι δύο βασικοί πυλώνες —η προσφορά χρήματος, αφενός, και όλες οι άλλες συναφείς πληροφορίες για τις μελλοντικές εξελίξεις του πληθωρισμού αφετέρου — επηρεάζουν τις επιχειρησιακές αποφάσεις νομισματικής πολιτικής· θεωρεί, επίσης, ότι θα έπρεπε να δημοσιεύονται τα πρακτικά των συνεδριάσεων της Εκτελεστικής Επιτροπής της Ευρωπαϊκής Κεντρικής Τράπεζας, με σαφή μνεία των επιχειρημάτων υπέρ και κατά των αποφάσεων που λαμβάνονται και των λόγων για τους οποίους λαμβάνονται· θεωρεί σημαντική τη διαφάνεια αυτή, καθώς με τον τρόπο αυτόν η αγορά θα είναι σε θέση να αποκτά σαφέστερη εικόνα της νομισματικής πολιτικής της ΕΚΤ·

3. λαμβάνοντας υπόψη ότι η νομισματική τόνωση που είχε δοθεί τα τελευταία χρόνια σταδιακά υποχωρεί, καλεί την Επιτροπή να επιμείνει στην αυστηρή ερμηνεία του αναθεωρημένου συμφώνου σταθερότητας και ανάπτυξης και τα κράτη μέλη να επιδιώξουν ετήσια βελτίωση των κυκλικά προσαρμοσμένων δημοσιονομικών ελλειμμάτων τους κατά 0,5% του ΑΕγχΠ ως μέγεθος αναφοράς, γεγονός που θα συμβάλει στην άμβλυνση των πληθωριστικών πιέσεων και στη συγκράτηση των επιτοκίων σε επίπεδα που δεν θέτουν σε κίνδυνο την τρέχουσα οικονομική ανάκαμψη· υπενθυμίζει, συναφώς, την προστιθέμενη αξία του καλύτερου φορολογικού, και ιδίως δημοσιονομικού, συντονισμού μεταξύ των κρατών μελών με στόχο τη συνεκτικότερη ισορροπία της μακροοικονομικής πολιτικής, σε σύγκριση με τη δεόντως ανεπτυγμένη νομισματική πολιτική της ΟΝΕ·

4. θεωρεί ότι, χωρίς να τεθεί υπό αμφισβήτηση η αρχή της επικουρικότητας στη φορολογική πολιτική και με σεβασμό του αποκλειστικού δικαιώματος των εθνικών κυβερνήσεων όσον αφορά τον καθορισμό των διαρθρωτικών και δημοσιονομικών τους πολιτικών, είναι σημαντικό όλα τα κράτη μέλη, τουλάχιστον εκείνα που ανήκουν στην ευρωζώνη, να συντονίζουν τα εθνικά δημοσιονομικά χρονοδιαγράμματά τους και να χρησιμοποιούν ως βάση για τις εθνικές τους δημοσιονομικές προβλέψεις παρόμοια κριτήρια, ώστε να αποφεύγουν τις διαφορές που προκαλούνται από τη χρήση διαφορετικών μακροοικονομικών προβλέψεων (παγκόσμια ανάπτυξη, ανάπτυξη της ΕΕ, τιμή βαρελιού πετρελαίου, επιτόκια) και άλλων παραμέτρων· θεωρεί ότι η Επιτροπή μπορεί να συνεισφέρει σημαντικά στην επίτευξη της αποστολής αυτής·

5. καλεί τα κράτη μέλη να διαθέσουν για τη μείωση του δημόσιου χρέους σημαντικό μερίδιο των προσθέτων φορολογικών εσόδων που προκύπτουν από την τρέχουσα οικονομική ανάπτυξη ώστε να απελευθερωθούν κεφάλαια για επενδύσεις στην παιδεία, στην επαγγελματική κατάρτιση, στις υποδομές και στην έρευνα και καινοτομία, σύμφωνα με τους στόχους της στρατηγικής της Λισαβόνας και του Γκέτεμποργκ, καθώς και να αντιμετωπισθούν οι προκλήσεις που εγείρουν η γήρανση του πληθυσμού και η μεταβολή του κλίματος·

6. υπενθυμίζει στην Επιτροπή ότι, με το προαναφερθέν ψήφισμα της 4ης Απριλίου 2006, το Κοινοβούλιο ζήτησε τη γενική αναθεώρηση των φορολογικών συστημάτων των κρατών μελών, η οποία αποτελεί βασική μέθοδο για την ενίσχυση της ανταγωνιστικότητας της οικονομίας και της βιωσιμότητας των δημόσιων οικονομικών·

7. καλεί την Επιτροπή να συντάξει μελέτη για τα οφέλη που προκύψουν για την ευρωζώνη και ολόκληρη την Ένωση από τη βελτιωμένη λειτουργία του οικονομικού πυλώνα της ΟΝΕ σε σχέση με την ευρωζώνη, όσον αφορά την ανάπτυξη και την απασχόληση·

Οικονομικές μεταρρυθμίσεις

8. υπενθυμίζει συναφώς τη σημασία της ενεργού και επείγουσας εφαρμογής της στρατηγικής της Λισαβόνας εξίσου σε όλα τα επίπεδα και σε όλους τους τομείς πολιτικής, με πολλαπλή πολιτική ενίσχυση μεταρρυθμίσεων στην οικονομική, περιβαλλοντική και κοινωνική πολιτική, καθώς και στην πολιτική για την απασχόληση·

9. συνειδητοποιεί ότι η προσαρμογή της οικονομίας της ευρωζώνης στην ανάκαμψη της παγκόσμιας ανάπτυξης έγινε με ιδιαίτερη βραδύτητα, κυρίως εξαιτίας της αδυναμίας της εγχώριας ζήτησης, και ότι οι οικονομικές μεταρρυθμίσεις στις αγορές προϊόντων, εργασίας και κεφαλαίου θα βοηθήσουν τις τιμές και τους μισθούς να ανταποκριθούν πιο γρήγορα στις μεταβαλλόμενες οικονομικές συνθήκες, γεγονός ζωτικής σημασίας για την αύξηση του δυναμικού ανάπτυξης, την αντιμετώπιση των αδικαιολόγητων διαφορών του πληθωρισμού και των ρυθμών ανάπτυξης μεταξύ των κρατών μελών της ευρωζώνης, καθώς και για την προσαρμογή στις ενδεχομένως αρνητικές παγκόσμιες εξελίξεις·

10. λαμβάνοντας υπόψη ότι ορισμένα κράτη μέλη έχουν επιδείξει ζήλο στο πλαίσιο των εθνικών προγραμμάτων μεταρρυθμίσεων (ΕΠΜ) που έχουν καταρτίσει· συνειδητοποιεί, ωστόσο, ότι αυτό δεν αρκεί και ζητεί από τα κράτη μέλη να αναλάβουν δράση· υπενθυμίζει ότι οι οικονομικές επιδόσεις θα μπορούσαν να βελτιωθούν με την έγκριση κώδικα συμπεριφοράς που θα καθιστούσε δυνατή την αμοιβαία παρακολούθηση των προγραμμάτων αυτών από τα κράτη μέλη, με ανταλλαγή βέλτιστων πρακτικών και με την έκδοση, από την Επιτροπή, ετήσιου "πίνακα κατάταξης" στον οποίο θα εμφαίνονται οι χώρες με τις καλύτερες και τις χειρότερες επιδόσεις, όπως προτείνει η έκθεση που δημοσίευσε τον Νοέμβριο του 2004 η ομάδα υψηλού επιπέδου της Επιτροπής υπό την προεδρία του Wim Kok, με τίτλο "Αντιμετωπίζοντας την πρόκληση — Η στρατηγική της Λισαβόνας για την ανάπτυξη και την απασχόληση"·

11. θεωρεί ότι τα κράτη μέλη της ευρωζώνης πρέπει να συνεχίσουν να εμφανίζουν ταυτόχρονη πρόοδο όσον αφορά τις τρεις αρχές του προτύπου Λισαβόνας-Γκέτεμποργκ (οικονομική ανάπτυξη, κοινωνική συνοχή και περιβαλλοντική προστασία), και τονίζει επίσης τις δυνατότητες της ευελιξίας με ασφάλεια όσον αφορά την αύξηση της συμμετοχής στην αγορά εργασίας, ιδίως των γυναικών, των εργαζομένων μεγαλύτερης ηλικίας, των νέων, των μακροχρονίως ανέργων και των μεταναστών·

12. υπενθυμίζει την πεποίθησή του ότι ο στόχος της θέσπισης κοινής ενοποιημένης βάσης για τον φόρο εταιρειών στην Ευρώπη θα μπορούσε επίσης να επιτευχθεί με τον μηχανισμό ενισχυμένης συνεργασίας, εάν τα κράτη μέλη δεν μπορούν να καταλήξουν σε ομόφωνη συμφωνία· υπογραμμίζει ότι ο μηχανισμός ενισχυμένης συνεργασίας — αν και λιγότερο επιθυμητός από την ομόφωνη συμφωνία των κρατών μελών — θα έδινε στη μεγάλη πλειονότητα των ευρωπαϊκών χωρών τη δυνατότητα να επιτελέσει προόδους όσον αφορά τη δημιουργία κοινού πλαισίου για τη φορολογία των εταιρειών στην εσωτερική αγορά, και στα μη συμμετέχοντα κράτη μέλη τη δυνατότητα να ενταχθούν σε μεταγενέστερο στάδιο· θεωρεί ότι το εν λόγω ζήτημα αποκτά όλο και μεγαλύτερη σημασία για την ευρωζώνη και ζητεί από τα κράτη μέλη της ευρωζώνης να εντείνουν τις προσπάθειές τους ώστε να σημειώσουν πρόοδο στον τομέα αυτόν·

Εσωτερική αγορά

13. θεωρεί ότι η ολοκλήρωση της εσωτερικής αγοράς, ιδίως στον τομέα των υπηρεσιών, έχει καίρια σημασία για την τόνωση της οικονομικής ανάπτυξης και της δημιουργίας θέσεων εργασίας εντός της ΟΝΕ· ζητεί, συνεπώς, την ενίσχυση και βελτίωση της εφαρμογής των οδηγιών· καταδικάζει τις πολιτικές που έχουν εγκρίνει ορισμένα κράτη μέλη για την προστασία των βασικών βιομηχανιών και υπηρεσιών τους από τον διασυνοριακό ανταγωνισμό και επαναλαμβάνει την προσήλωσή του στις αρχές της ελεύθερης κυκλοφορίας των προσώπων, των εμπορευμάτων, των υπηρεσιών και του κεφαλαίου·

14. συμφωνεί με την Επιτροπή ότι απαιτείται απομάκρυνση των εμποδίων για τη δημιουργία ενιαίου ευρωπαϊκού χώρου πληρωμών και περαιτέρω δράσεις για το άνοιγμα των κατακερματισμένων αγορών λιανικών χρηματοπιστωτικών υπηρεσιών (προγράμματα αποταμίευσης, στεγαστικά δάνεια, ασφάλειες και συντάξεις) διασφαλίζοντας παράλληλα την προστασία των καταναλωτών· υπογραμμίζει τη σημασία ανάπτυξης πανευρωπαϊκής προσέγγισης για τη ρύθμιση και την εποπτεία της χρηματοπιστωτικής αγοράς και υπενθυμίζει ότι πρέπει να αναθεωρηθούν οι κανόνες για το περιθώριο φερεγγυότητας των ασφαλιστικών επιχειρήσεων (Solvency II), καθώς και οι κανόνες που αφορούν τη διακριτική ευχέρεια των ρυθμιστικών αρχών στην περίπτωση των διασυνοριακών συγχωνεύσεων, προκειμένου να αποφεύγονται οι συγκρούσεις μεταξύ των εποπτικών αρχών της χώρας προέλευσης και της χώρας υποδοχής·

15. πιστεύει ότι η χάραξη μακρόπνοης κοινοτικής πολιτικής για την καινοτομία αποτελεί έναν από τους βασικούς ακρογωνιαίους λίθους της βιώσιμης ανάπτυξης και της δημιουργίας θέσεων εργασίας και θα έπρεπε να συμπεριληφθεί ως κορυφαία προτεραιότητα στο πλαίσιο βελτιωμένης μεθόδου οικονομικού συντονισμού· εκφράζει τη λύπη του, διότι οι δαπάνες για Έρευνα και Ανάπτυξη στην ευρωζώνη ανέρχονται σε περίπου 2% του ΑΕγχΠ, δηλαδή ποσοστό κατά πολύ κατώτερο του στόχου του 3% που ισχύει σε ολόκληρη την ΕΕ· καλεί την Επιτροπή να καταθέσει συγκεκριμένες προτάσεις για τη χρηματοδότηση της Ε&Α εντός της ΕΕ και για τη δημιουργία αποτελεσματικού πλαισίου για τα δικαιώματα πνευματικής ιδιοκτησίας· καλεί τα κράτη μέλη να διαθέσουν περισσότερους πόρους στην έρευνα και στην καινοτομία και να θεσπίσουν φορολογικά κίνητρα για τις επιχειρήσεις και τα πανεπιστήμια που επενδύουν στην Ε&Α, δεδομένου ότι, σε σύγκριση με τις άμεσες επιδοτήσεις, τα κίνητρα αυτά αποτελούν μεγαλύτερη εγγύηση ότι οι δημόσιοι πόροι θα χρησιμοποιηθούν για τη στήριξη επιτυχημένων εγχειρημάτων·

16. θεωρεί ότι οι αγορές εργασίας θα πρέπει να γίνουν πιο ευέλικτες και θα πρέπει να καταργηθούν οι πτυχές της νομοθεσίας περί μόνιμης απασχόλησης που ενδέχεται να λειτουργούν ως εμπόδιο για την προσαρμογή της αγοράς εργασίας· παραδέχεται ότι, μακροπρόθεσμα, η αύξηση των πραγματικών μισθών και η αύξηση της παραγωγικότητας πρέπει να συμβαδίζουν· εκφράζει τη δυσαρέσκειά του για το γεγονός ότι πολλές από τις προτάσεις του Κοινοβουλίου δεν έχουν ληφθεί υπόψη, ειδικά αυτές που αφορούν τη βελτίωση των υποδομών για τη φύλαξη των παιδιών, την επίτευξη καλύτερης ισορροπίας στο θέμα της ισορροπίας μεταξύ εργασίας και ιδιωτικού βίου, τη θέσπιση κινήτρων που θα ενθαρρύνουν τους εργαζόμενους να καθυστερούν την εκούσια συνταξιοδότησή τους, καθώς και τη χάραξη πολιτικής με στόχο την ένταξη των νόμιμων μεταναστών στην αγορά εργασίας και την καταπολέμηση της παράνομης μετανάστευσης·

17. εκφράζει τη δυσαρέσκειά του για το γεγονός ότι τα σημερινά επίπεδα της εκπαίδευσης και της διά βίου μάθησης, οι οποίες θα πρέπει να αποτελούν κορυφαία προτεραιότητα στο πλαίσιο βελτιωμένης μεθόδου οικονομικού συντονισμού, είναι, προφανώς, ανεπαρκή και συμφωνεί με τα περισσότερα μέτρα που προτείνει η Επιτροπή· ωστόσο, εκφράζει την απογοήτευσή του για το γεγονός ότι ορισμένες από τις προτάσεις που έχει εγκρίνει το Κοινοβούλιο δεν έχουν ληφθεί υπόψη, ιδίως όσες αφορούν τον στόχο της βελτίωσης της γνώσης ξένων γλωσσών, μαθηματικών και θετικών επιστημών στην πρωτοβάθμια και δευτεροβάθμια εκπαίδευση, τη δημιουργία ολοκληρωμένου προτύπου επαγγελματικής κατάρτισης, την προσέλκυση περισσότερων σπουδαστών σε επιστημονικές σταδιοδρομίες, την ενίσχυση της συνεργασίας των πανεπιστήμια και του βιομηχανικού και εμπορικού τομέα, την ενθάρρυνση της παροχής εκπαίδευσης που να λαμβάνει υπόψη τις απαιτήσεις της αγοράς εργασίας, τη διασφάλιση της πρόσβασης στην τριτοβάθμια εκπαίδευση για όλους, την προώθηση της διά βίου μάθησης και την αντιμετώπιση των προβλημάτων που συνδέονται με την μακροχρόνια ανεργία και την ανεργία των νέων αντίστοιχα, καθώς και την εξασφάλιση βελτιωμένης γνωστοποίησης, διάδοσης και εφαρμογής των αποτελεσμάτων της έρευνας·

18. καλεί τα κράτη μέλη και την Επιτροπή να εντάξουν στις κορυφαίες προτεραιότητές τους την επίτευξη εσωτερικής αγοράς ενέργειας, βελτιωμένης πολιτικής Ε&Α για τις εναλλακτικές πηγές ενέργειας και φιλικότερη προς το περιβάλλον και καθαρότερη ενέργεια, συμπεριλαμβανομένης της ώθησης για αυξημένη χρησιμοποίηση ανανεώσιμων πηγών ενέργειας, τη συστηματικότερη επιδίωξη οικονομιών ενέργειας και αύξησης της ενεργειακής απόδοσης, καθώς και την ενίσχυση των πολιτικών και οικονομικών δεσμών με όσο το δυνατόν περισσότερες προμηθεύτριες χώρες, ώστε να διαφοροποιηθούν οι πηγές εφοδιασμού και να αντιμετωπισθούν αποτελεσματικότερα οι ελλείψεις της προσφοράς·

Η εύρυθμη λειτουργία της ΟΝΕ

19. συμφωνεί με την Επιτροπή ότι οι αποκλίσεις των ρυθμών ανάπτυξης και πληθωρισμού στην ευρωζώνη, με διαφορές που το 2005 άγγιζαν έως και το 4,5% όσον αφορά την ανάπτυξη και 2,7 % όσον αφορά τον πληθωρισμό, οφείλονται σε συνεχώς αυξανόμενο βαθμό σε διαρθρωτικά αίτια· εκφράζει τη δυσαρέσκειά του για το γεγονός ότι η απόκλιση των ρυθμών του πληθωρισμού μεταξύ των κρατών μελών με υψηλότερους ρυθμούς πληθωρισμού επηρεάζει αρνητικά την ανταγωνιστικότητα και τη νομισματική σταθερότητα της ευρωζώνης εν γένει· επισημαίνει ότι οι διαφορές αυτές αποτελούν μερικές φορές μέρος θετικής διαδικασίας σύγκλισης όσον αφορά τα έσοδα και το επίπεδο τιμών λόγω της διαδικασίας "κάλυψης των καθυστερήσεων"· καλεί τα κράτη μέλη της ευρωζώνης για μία ακόμα φορά να ενισχύσουν τις προσπάθειές τους προς τον αποτελεσματικό συντονισμό των οικονομικών και νομισματικών πολιτικών, ιδίως μέσω της ενίσχυσης των κοινών τους στρατηγικών εντός της Ευρωομάδας, προκειμένου να βελτιωθεί η πραγματική σύγκλιση των οικονομιών και να περιορισθούν οι κίνδυνοι ασύμμετρης κρίσης στην ΟΝΕ·

20. καλωσορίζει τη Σλοβενία στην ευρωζώνη την 1η Ιανουαρίου 2007· καλεί τα νέα κράτη μέλη να λάβουν τα αναγκαία μέτρα για την επίτευξη των κριτηρίων σύγκλισης του Μάαστριχτ· εφιστά την προσοχή στο γεγονός ότι η ΕΚΤ και η Επιτροπή υποχρεούνται να εφαρμόζουν το κριτήριο σταθερότητας τιμών όπως καθορίζεται με τη Συνθήκη ΕΚ, το οποίο διαφέρει από το κριτήριο που εφαρμόζει η ΕΚΤ κατά την άσκηση της νομισματικής πολιτικής της, και προτείνει να αξιολογήσουν η ΕΚΤ και η Επιτροπή εάν δικαιολογείται να διατηρηθεί αυτή η διαφορά προσέγγισης·

21. αναγνωρίζει ότι, σύμφωνα με τα κριτήρια σύγκλισης του Μάαστριχτ, το ποσοστό πληθωρισμού δεν πρέπει να υπερβαίνει κατά περισσότερο από 1,5% το ποσοστό των τριών κρατών μελών με τις καλύτερες επιδόσεις από άποψη σταθερότητας τιμών· επισημαίνει ότι, τόσο ο ορισμός των τριών κρατών μελών με τις καλύτερες επιδόσεις από άποψη σταθερότητας τιμών, όσο και η μέθοδος υπολογισμού της τιμής αναφοράς πρέπει να εξετασθούν προσεκτικά, ώστε να εκφράζουν το γεγονός ότι σήμερα δώδεκα κράτη μέλη που συμμετέχουν στην ΟΝΕ χρησιμοποιούν ενιαίο νόμισμα, το οποίο υπόκειται σε κοινή νομισματική πολιτική, και ότι οι διαφορές των επιμέρους επιδόσεών τους στον τομέα του πληθωρισμού αντανακλούν μάλλον διαρθρωτικούς παράγοντες παρά διαφορές μακροοικονομικής πολιτικής·

22. καλεί την Επιτροπή και τη Eurostat να βελτιώσουν την ποιότητα των μακροοικονομικών στατιστικών στοιχείων (ιδίως σε σχέση με το δημοσιονομικό έλλειμμα και το δημόσιο χρέος) και να χρησιμοποιήσουν όλα τα εργαλεία τους για να αποφύγουν τις φορολογικές ανισορροπίες σε οποιοδήποτε κράτος μέλος· ζητεί να αυξηθούν περαιτέρω οι εξουσίες της Επιτροπής όσον αφορά την επαλήθευση της ποιότητας των διαβιβαζόμενων στοιχείων·

23. καλεί την Επιτροπή να δώσει μεγαλύτερη προσοχή στον αντίκτυπο που έχει η συμπεριφορά των χρηματοπιστωτικών αγορών για τη μακροοικονομική κατάσταση της ευρωζώνης·

24. ζητεί από τις αρμόδιες εποπτικές αρχές να εντείνουν τις προσπάθειές τους για την αποτελεσματικότερη εποπτεία των δραστηριοτήτων των αμοιβαίων κεφαλαίων κινδύνου σε σχέση με τους συστημικούς κινδύνους που ενδέχεται να προξενούν, και καλεί την Ευρωομάδα να εξετάσει το ζήτημα αυτό·

Εξωτερική εκπροσώπηση

25. χαιρετίζει τη συμφωνία που επετεύχθη εντός του Συμβουλίου να έχει ενιαία φωνή κατά τη διάσκεψη των οργανισμών του Bretton Woods που θα πραγματοποιηθεί στη Σιγκαπούρη στις 19- 20 Σεπτεμβρίου 2006· επιμένει ότι οι θέσεις των αντιπροσωπειών των κρατών μελών εντός του ΔΝΤ πρέπει να συντονίζονται καλύτερα· καλεί και πάλι τα κράτη μέλη να εργασθούν για την καθιέρωση ενιαίας εκλογικής περιφέρειας, που θα ξεκινήσει ενδεχομένως ως εκλογική περιφέρεια του ευρώ, με σκοπό, μακροπρόθεσμα, την εξασφάλιση συνεπούς ευρωπαϊκής εκπροσώπησης, η οποία θα περιλαμβάνει την Προεδρία του Συμβουλίου ECOFIN και την Επιτροπή και θα υπόκειται στον έλεγχο του Κοινοβουλίου·

Συντονισμός

26. επικροτεί την επανεκλογή του Jean-Claude Juncker ως προέδρου της Ευρωομάδας· θεωρεί ότι η Ευρωομάδα θα πρέπει να συμφωνήσει σε έναν οδικό χάρτη σχετικά με τους στόχους της ευρωζώνης για τα δύο προσεχή έτη·

27. τονίζει ότι η Συνθήκη ΕΚ δεν διευκρινίζει τον τρόπο με τον οποίο το Συμβούλιο πρέπει να ασκεί την αρμοδιότητά του για την πολιτική των συναλλαγματικών ισοτιμιών· καλεί την Ευρωομάδα, το Συμβούλιο και την ΕΚΤ να συντονίσουν περισσότερο τη δράση τους όσον αφορά την πολιτική των συναλλαγματικών ισοτιμιών·

28. τονίζει την ανάγκη της στήριξης της συνεργασίας στην ευρωζώνη για την ενίσχυση της οικονομικής διακυβέρνησης και της διαδικασίας της ευρωπαϊκής ολοκλήρωσης, ώστε να μπορούν να αντιμετωπισθούν οι παγκόσμιες οικονομικές προκλήσεις· ζητεί, ως εκ τούτου, από την Επιτροπή να διασφαλίσει ότι η ετήσια έκθεση για την ευρωζώνη θα παρέχει στο μέλλον πιο συγκεκριμένο σύνολο εργαλείων, τα οποία θα καταστήσουν δυνατό τον βαθύτερο διάλογο μεταξύ των διαφόρων θεσμικών οργάνων της ΕΕ που έχουν ως μέλημα τη βελτίωση της οικονομικής διακυβέρνησης της Ένωσης· καλεί την Επιτροπή να προσφέρει σθεναρή στήριξη των δραστηριοτήτων της Ευρωομάδας και του προέδρου της·

29. θεωρεί ότι θα ήταν επωφελής για όλα τα εμπλεκόμενα μέρη η καθιέρωση, τουλάχιστον μία φορά το τρίμηνο, τακτικότερου και πιο διαρθρωμένου διαλόγου, για θέματα μακροοικονομίας, μεταξύ της Ευρωομάδας, της Επιτροπής και του Κοινοβουλίου, παρόμοιου με τον νομισματικό διάλογο μεταξύ Κοινοβουλίου και ΕΚΤ, προκειμένου να εμβαθυνθούν τα υπάρχοντα πλαίσια και να συζητούνται οι προκλήσεις που αντιμετωπίζει η οικονομία της ευρωζώνης και οι τρόποι αντιμετώπισής τους·

30. θεωρεί ότι οι τακτικές συναντήσεις του Ευρωπαϊκού και των εθνικών κοινοβουλίων θα μπορούσαν σαφώς να διαδραματίσουν σημαντικό ρόλο, συμβάλλοντας ώστε να αυξηθεί ο ενστερνισμός του απαιτούμενου συντονισμού των οικονομικών πολιτικών από τα εθνικά κοινοβούλια·

*

* *

31. αναθέτει στον Πρόεδρό του να διαβιβάσει το παρόν ψήφισμα στον πρόεδρο της Ευρωομάδας, στο Συμβούλιο, στην Επιτροπή και στην Ευρωπαϊκή Κεντρική Τράπεζα.

[1] ΕΕ C 74 E της 24.3.2004, σ. 871.

[2] Κείμενα που εγκρίθηκαν, P6_TA(2006)0124.

[3] Κείμενα που εγκρίθηκαν, P6_TA(2006)0076.

[4] Κείμενα που εγκρίθηκαν, P6_TA(2006)0214.

[5] Κείμενα που εγκρίθηκαν, P6_TA(2006)0240.

[6] Κείμενα που εγκρίθηκαν, P6_TA(2006)0464.

[7] Κείμενα που εγκρίθηκαν, P6_TA(2005)0511.

--------------------------------------------------